**Европейска система за информация и разрешаване на пътувания (ETIAS)**

**Какво е ETIAS?**

Системата ETIAS е нова електронна система за предварителна проверка на граждани на трети страни, които не се нуждаят от виза за краткосрочни пътувания (до 90 дни в рамките на 180 дни) в Шенгенското пространство. Тази система ще извършва проверки на пътниците преди тяхното пристигане, като целта ѝ е да засили сигурността и да подпомогне управлението на външните граници на Европейския съюз (ЕС).

Целта на ETIAS е да подобри сигурността на границите, като извършва автоматизирани проверки на потенциални рискове, свързани със сигурността, нелегалната имиграция, или рискове за общественото здраве, преди пътникът да пристигне на територията на държава членка на ЕС. Валидно даденото разрешение за пътуване от ETIAS не гарантира влизане на територията на държава членка на ЕС, тъй като пътниците се проверяват от гранични служители, които проверяват дали всички условия за влизане са спазени.

**Как работи ETIAS?**

* **Подаване на заявка за разрешение** - Гражданите на държави, освободени от визи, ще трябва да попълнят онлайн формуляр с основни данни за себе си, като име, паспортни данни, контактна информация, както и информация относно пътуването им. В заявката ще присъства раздел относно отговори на въпроси, свързани със сигурността, като например предишни престъпления или посещения в зони на конфликт;
* **Проверка на информацията -** Веднага след подаването на заявката, ETIAS ще извърши автоматизирани проверки в различни европейски системи за сигурност и управление на границите;
* **Резултат от проверката -** В повечето случаи, заявката ще бъде обработена автоматично и отговорът ще бъде издаден в рамките на няколко минути. Ако не бъдат открити никакви рискове, пътникът ще получи одобрение за пътуване. Ако системата идентифицира потенциални рискове, заявката ще бъде прегледана от национални органи, които могат да одобрят или откажат разрешението;
* **Срок на валидност -** Одобреното ETIAS разрешение ще бъде валидно за 3 години или до изтичане на валидността на използвания паспорт (което настъпи първо). През този период пътникът може да извършва многократни пътувания в рамките на Шенгенското пространство за кратки престои.

**Какви данни се събират и обработват във връзка с ETIAS?**

Заявителите ще трябва да предоставят следната информация:

* Лични данни (име, дата на раждане, националност);
* Пътни документи (номер на паспорт, дата на издаване, срок на валидност);
* Информация за планираното пътуване (например къде планират да пребивават);
* Отговори на въпроси относно криминални деяния, посещения в зони на конфликт, както и свързани с общественото здраве.

Системата ETIAS е проектирана с оглед на строгите стандарти за защита на личните данни, установени от Регламент (ЕС) 2016/679. Данните ще бъдат използвани само за целите на сигурността, управлението на границите и защитата на общественото здраве, като достъпът до тях ще бъде ограничен до оправомощени органи. Заявителите ще имат право на достъп до своите данни, както и на коригиране или заличаване на информацията, ако тя е неточна.

**Как можете да подадете жалба?**

Ако молбата ви за разрешение за пътуване по ETIAS бъде отказана или ако вашето разрешение за пътуване по ETIAS бъде отменено или анулирано, ще получите имейл, посочващ основанията за отказа и органа, взел решението. Имейлът ще включва информация към кои европейски държави трябва да се обърнете при подаване на жалба и ще описва съответната процедура. Жалбите се разглеждат в съответствие с националното законодателство на тези страни.

Ако вашето разрешение за пътуване бъде отменено по ваша собствена молба, не е възможно да обжалвате решението.

**Повече информация относно ETIAS можете да прочетете на следната** [**страница**](https://travel-europe.europa.eu/etias_en)**.**